Mə nə sǎm rósa yǎ Ḿbōmbo, sǎm lís yǎ mīḿbīgílí. Fám 2Anə́ lís yǎ zāŋ biyoá, éyə ǹdindíŋ wáma ó nə̄ nālá á zāŋ bəngɔn bə́ biníngá. Miníngá 3Anə́ áfəle á zāŋ bilé yā âfan, éyə ǹdindíŋ wáma ó nə̄ nālá á zāŋ bəndómán. Á édzidzin dzíé á sī ńgɔ mǎdiŋ mə tɔá, ebumá dzíé é nə ma ezəzəg ânyu. 4A kə ai ma á ndá bidí dzīē, étsíg á ngātə́le ma ósū é nə Edǐŋ. 5Wónán ma ai miǹkɔán bibumá, váán ma ngul ai bǎfəle amú makɔn edǐŋ. 6M̀bɔ̄ ńgāla woé á nə́ ma á ńlō á sí, m̀bɔ̄ ńnōmo woé á yə́mə ai ma á kpím ! 7Mavu mína sɔŋ, ǎ bəngɔn bə́ Yērúzalɛm, sɔŋ ai miǹkɔ́g, ai bimvǔl yā məfan, tə myǎfógo edǐŋ dzáma, ngə́ á və́lě nyē óyɔ̄ ńtíé émēn á ngə́lə́ təge yi. Mawóg kíŋ ǹdindíŋ wáma Miníngá 8Mawóg kíŋ ǹdindíŋ wáma, ényē nyɔ́lí ā zu á yə́lə á miǹkǒl á yōb, a zu a sán á bān miǹkǒl á yōb. 9Ǹdindíŋ wáma ó nə anə́ ńgāl ńkɔ́g, anə́ étɔŋ émvul. Ényē nyɔ́lī á tə́lé á mvús m̀fim wáán, a lə́mbəgə á wúndi, á mə̄lɔ́ŋ mə́ ávɔ́d. 10Ǹdindíŋ wáma wávə̄ kíŋ, nyé ai ma nâ: Fám "kódógō á sí ǎ édǐŋ dzáma, ǎ ḿbɔ̄s wáma, ó zu, 11amú óyon ó lod yǎ, mvəŋ e tə́bə yǎ, ě man yǎ lod. 12Məsamaga mə́ ngakwí yǎ á sí, abǒg yā yiá bīá á kwí yǎ; zǔm fəbə ǎ ngálɔ́ŋ yǎ á mə̄fúb máán.